
PËR TRAJTIMIN FINANCIAR TË PUNONJËSVE QË DËRGOHEN ME SHËRBIM JASHTË QENDRËS SË PUNËS, BRENDA VENDIT
(Ndryshuar me VKM nr.813 datë 21.11.2012, me VKM nr.558 datë 3.07.2013, me VKM nr.617 datë 24.07.2013, me VKM nr.6 datë 8.01.2014, me VKM nr.329 datë 20.04.2016)

(I përditësuar)


Në mbështetje të nenit 100 të Kushtetutës dhe të nenit 16 të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë”, me propozimin e Ministrit të Financave, Këshilli i Ministrave

VENDOSI:

I. Punonjësit e njësive të qeverisjes së përgjithshme, të cilët gjatë ditëve zyrtare të punës shkojnë me shërbim jashtë qendrës së punës, brenda vendit, trajtohen financiarisht për përballimin e shpenzimeve të shërbimit. Përjashtimisht, për punonjësit operacionalë të Policisë së Shtetit, të Gardës së Republikës së Shqipërisë, të Shërbimit për Çështjet e Brendshme dhe Ankesat (SHÇBA), të Shërbimit Informativ Shtetëror, të Agjencisë së Inteligjencës dhe Sigurisë së Mbrojtjes, të njësisë mamografike të lëvizshme, pranë Institutit të Shëndetit Publik, të Forcave të Armatosura të Republikës së Shqipërisë, kur marrin pjesë në shërbime operacionale specifike, të institucioneve që kryejnë inspektime, kontrolle apo verifikime në subjektet private, si dhe të institucioneve, të cilët kanë detyrë funksionale kontrollin e situatave epidemike, në funksion të ruajtjes së sigurisë kombëtare, dërgimi me shërbim jashtë qendrës së punës nuk kufizohet në ditët zyrtare të punës. 
II. Në njësitë e qeverisjes së përgjithshme, në kuptim të këtij vendimi, përfshihen:
1. njësitë e qeverisjes qendrore, që janë:  njësitë e pushtetit ekzekutiv, legjislativ, gjyqësor, të krijuara me Kushtetutë, me ligj ose me vendim të Këshillit të Ministrave;
2. njësitë e qeverisjes vendore, që janë njësitë e niveleve të ndryshme vendore, të krijuara me ligj;
3. njësitë e fondeve speciale, që janë njësitë e krijuara me ligje specifike.
III. Trajtimi financiar i punonjësve për përballimin e shpenzimeve të shërbimit bëhet i diferencuar, sipas distancës së shërbimit nga qendra e punës, si më poshtë vijon: 
1. Për shërbime në një largësi deri në 50 km jashtë qendrës së punës, trajtimi financiar i punonjësit përfshin vetëm shpenzimet e transportit, në rastin kur transporti nuk realizohet nga vetë institucioni. 
 Përjashtohen nga ky rregull: 
a) punonjësit e Policisë së Shtetit, të Gardës së Republikës së Shqipërisë, të Shërbimit për Çështjet e Brendshme dhe Ankesat (SHÇBA) dhe të Shërbimit Informativ të Shtetit dhe të Agjencisë së Inteligjencës dhe Sigurisë së Mbrojtjes, kur marrin pjesë në shërbime operacionale;
b) punonjësit e Qendrës së Shërbimit Mjekësor (klinika qeveritare), kur shoqërojnë personalitete të larta të vendit;
c) anëtarët e Kolegjit Zgjedhor, kur ushtrojnë veprimtarinë pranë këtij kolegji, gjatë periudhës së zgjedhjeve parlamentare apo vendore;
ç) 	personeli ushtarak i Forcave të Armatosura të Republikës së Shqipërisë, i cili angazhohet në procesin e eliminimit të kimikateve stoqe në strukturat e këtyre forcave, si dhe kur merr pjesë në shërbime operacionale specifike.
Këta punonjës trajtohen sipas përcaktimeve të pikës 3, të këtij vendimi. 
2. Për shërbime në një largësi mbi 50 km jashtë qendrës së punës, kur punonjësi kthehet brenda ditës, trajtimi financiar i tij përfshin dietën ditore, në masën 500 (pesëqind) lekë në ditë, si dhe shpenzimet e transportit, në rastin kur transporti nuk realizohet nga vetë institucioni. Përjashtohen nga ky rregull punonjësit që dërgohen për shërbime në një largësi mbi 50 km, jashtë qendrës së punës, dhe që zgjatin mbi tri ditë pune, në bazë të programit të miratuar nga titullari apo zyrtari përgjegjës që autorizon shërbimin, sipas legjislacionit të posaçëm në fuqi. 
Këta punonjës trajtohen sipas përcaktimeve të pikës 3, të këtij vendimi. 
3. Për shërbime në një largësi mbi 100 km, jashtë qendrës së punës, trajtimi financiar i punonjësit përfshin: 
a) dietën ditore, e cila për çdo punonjës të dërguar me shërbim, llogaritet në masën, si më poshtë vijon: 
i) 1 000 (një mijë) lekë në ditë, kur punonjësi kthehet brenda ditës; 
ii) 10 për qind të pagës mujore, por jo më shumë se 2 500 (dy mijë e pesëqind) lekë në ditë, kur shërbimi zgjat më shumë se një ditë. 
Për efekt të llogaritjes së dietës, në këtë rast, data e nisjes dhe ajo e kthimit llogariten një ditë e plotë. 
b) shpenzimet e fjetjes, kundrejt dokumentit tatimor përkatës, të paraqitur nga hoteli dhe të shoqëruar me faturën e printuar nga kasa elektronike fiskale, por jo më shumë se 3 000 (tre mijë) lekë për çdo natë; 
c) shpenzimet e transportit, në rastin kur transporti nuk realizohet nga vetë institucioni. 

4. Në çdo rast, kur transporti nuk realizohet nga vetë institucioni, shpenzimet e transportit do të njihen kundrejt dokumentit tatimor përkatës, por jo më shumë se tarifa përkatëse, sipas distancës kilometrike të linjës, e miratuar në vendimin nr. 146, datë 26.2.1998, të Këshillit të Ministrave, “Për tarifat e transportit të udhëtarëve”, të ndryshuar.
IV. Dokument tatimor, për efekt të këtij vendimi, do të konsiderohet çdo biletë transporti e miratuar nga Ministria e Financave, Drejtoria e Përgjithshme e Tatimeve, si dhe çdo faturë e thjeshtë apo me TVSH, e cila detyrimisht duhet të shoqërohet me faturë të printuar nga kasa elektronike fiskale.
V. Dërgimi me shërbim i punonjësit autorizohet nga:
1. Titullari i njësisë shpenzuese për shërbimet me largësi deri në 100 km jashtë qendrës së punës.
2. Titullari i institucionit qendror për shërbime në një largësi mbi 100 km jashtë qendrës së punës. Në autorizim përcaktohen koha e zgjatjes së shërbimit dhe qëllimi i tij. Titullarë institucioni qendror, në kuptim të këtij vendimi, janë:
a) Për njësitë e qeverisjes qendrore:
i) për ministrinë dhe çdo institucion në varësi të saj, ministri ose i deleguari i tij;
ii) për aparatet e Presidencës, të Kuvendit, të Këshillit të Ministrave, të enteve kushtetuese, si dhe për institucionet në varësi të Kryeministrit, sekretari i përgjithshëm përkatës; 
iii) për punonjësit e gjykatës, kryetari i gjykatës.
b) Për njësitë e qeverisjes vendore, kryetari njësisë vendore.
c) Për fondet speciale, titullari i fondit special.
VI. Prefektët e qarqeve që kryejnë funksione larg vendbanimeve të tyre, kur nuk u janë siguruar kushtet për fjetje pranë vendit të punës, përfitojnë dietë dhe u paguhen shpenzimet e ditës sipas pikës III-3 të këtij vendimi për një periudhë jo më shumë se një muaj. Pas një muaji nga data e emërimit të tij, shpenzimet e fjetjes, por jo më shumë se 25 000 (njëzet e pesë mijë) lekë në muaj përballohen nga vetë institucioni urdhërues, deri në momentin e sigurimit të një banese.
VII. Studentët dhe nxënësit, si dhe trupa shoqëruese pedagogjike, që kryejnë praktika mësimore, ekspozita apo veprimtari jashtë qendrës së institucionit arsimor publik, nuk përfitojnë dietë. Shpenzimet e udhëtimit dhe të fjetjes së tyre përballohen nga institucionet përkatëse të arsimit, sipas dokumenteve përkatëse tatimore, të përcaktuara në pikën IV të këtij vendimi.
VIII. Vendimi nr.228, datë 13.4.2001 i Këshillit të Ministrave “Për dietat e nëpunësve që dërgohen me shërbim jashtë vendbanimit të tyre”, të ndryshuar, si dhe çdo vendim apo akt tjetër që bie në kundërshtim me këtë vendim, shfuqizohen.
Ky vendim hyn në fuqi pas botimit në Fletoren Zyrtare.

